钦定古今图书集成/历象汇编/庶征典/第186卷 > 王充论衡 > 《为李北海作进芝草表》萧颖士
## 钦定古今图书集成/历象汇编/庶征典/第186卷 > 王充论衡 > 《为李北海作进芝草表》萧颖士

臣某言：“臣闻郊祀尽敬，粢盛丰洁，则天降休祉，地生
灵芝。大哉斯元和正气有感而昭敷者尔。”古先哲后，
所由尽心。臣本郡道学讲堂中梁有芝英产见，六茎
共本，正向堂门，洁色纯净，流辉栋宇。臣遐考。历旁
窥，瑞谍多矣。至若《神爵》九枝，《青龙》三干，菌蠢池籞，葳
蕤甸服，犹复登诸宗庙，被以颂声，又况极道德之至
精，铄元元之景命，超汉轶魏，光图掩谍之秘瑞。伏惟
开元天宝圣文神武皇帝陛下大孝尊先，元功兆物，
奂清宫于郡国，驱赤县于仁寿，天弗违而宝历重昌，
瑞有答而金茎特秀。观其审曲面势，背阴抱阳，当九
月而生，聿符阳数；挺六茎之表，遥叶《乐》章；昭圣祚于
天长，返皇风于古始。加之冰霰夺色，缁尘不染，迎晓
日而相鲜，与秋云而共洁。虽复晨敷者五，茎爽于丹
田；岁秀者三，擢荣于元圃。以兹视彼，奚其琐碎。臣姓
忝宗枝，任叨藩首。扬吹万之化，预禀陶钧；耸倍百之
情，宁忘肺腑。